DA Den Europæiske Unions Tidende CE 78/877

(2004/C 78 E/0930)

SKRIFTLIG FORESPØRGSEL P-3926/03

af Jacqueline Foster (PPE-DE) til Kommissionen

(16. december 2003)

Om: Konkurrenceforvridning i diamantindustrien

Hvilke forholdsregler agter Kommissionen på baggrund af de i de igangværende undersøgelser af foreneligheden af De Beers' »Supplier of Choice«-distributionssystem med Fællesskabets konkurrenceregler og den foreslåede eksklusive købsaftale med Alrosa at tage for at forhindre, at De Beers kraftigt indskrænker konkurrencen ved i praksis at ødelægge det sekundære marked for uafhængige leverandørers salg af rådiamanter til forhandlere, der ikke har status af sightholders (mellemforhandlere med privilegeret status), særlig i betragtning af

— at langt størstedelen af de eftertragtede rådiamanter sælges af De Beers/DTC til forarbejdning til sightholders, der er underlagt streng kontrol

— at tidligere sightholders, som var rene forhandlere og uafhængige leverandører af rådiamanter til det sekundære marked er blevet elimineret i »Supplier of Choice«-udvælgelsesproceduren, og

— at De Beers agter at overtage kontrollen med distributionen af rådiamanter til det sekundære marked via datterselskabet Damel?

Svar afgivet på Kommissionens vegne af Mario Monti

(20. januar 2004)

Den 16. januar 2003 meddelte Kommissionen, at den havde godkendt distributionssystemet »De Beers's Supplier of Choice« (SoC). Godkendelsen blev givet, efter at De Beers havde ændret det oprindelige SoC-projekt, som var blevet anmeldt til Kommissionen, og efter at Kommissionen havde foretaget en grundig markedsundersøgelse, hvor den havde indhentet udtalelser om det ændrede SoC hos De Beers's nuværende og potentielle kunder. Efter undersøgelsen offentliggjorde Kommissionen i november 2002 en meddelelse i Den Europæiske Unions Tidende, som opsummerede indholdet af det ændrede SoC og officielt opfordrede tredjeparter til at fremsætte deres bemærkninger. Som helhed var de bemærkninger, der blev fremsat af tredjeparter, ikke negative.

På tidspunktet for godkendelsen af SoC forpligtede Kommissionen sig til nøje at overvåge markedet og forbeholdt sig ret til at tage sagen op igen, hvis udviklingen i de faktiske eller retlige forhold vedrørende et væsentligt aspekt af aftalerne skulle medføre, at den måtte ændre sin holdning.

Som Kommissionen allerede anførte i sit svar på mundtlig forespørgsel H-0637/03 af Richard Corbett (1), kan den bekræfte, at den har i sinde fuldt ud at leve op til sin forpligtelse. Den vil derfor fortsat nøje overvåge De Beers's anvendelse af SoC for at kunne fastslå, om EU's konkurrenceregler overholdes.

Et antal diamanthandlere har indgivet klager til Kommissionen vedrørende SoC's forenelighed med EU's konkurrenceregler. Disse klager er i øjeblikket ved at blive behandlet efter de normale procedurer, som Kommissionen følger i henhold til EF-traktatens artikel 81 og 82.

Kommissionen kan ikke på nuværende tidspunkt sige, hvilke foranstaltninger den kunne tænkes at træffe over for SoC, eftersom den ikke råder over alle de oplysninger, der er nødvendige for at kunne tage stilling på et kvalificeret grundlag. Bl.a. kan Kommissionen hverken udtale sig om, hvorvidt de tre punkter, der er anført i det ærede medlems forespørgsel, er realiteter, eller — såfremt dette skulle være tilfældet — vurdere, hvorvidt de er forenelige med EF-traktatens artikel 81 og 82.

Først når Kommissionen har gennemgået de oplysninger, den har modtaget som led i behandlingen af klagerne, vil den kunne beslutte, om anvendelsen af SoC giver anledning til konkurrencemæssige problemer.

Samtidig fortsætter Kommissionen sin undersøgelse af aftalen mellem Alrosa og De Beers med henblik på at kunne fastslå, hvorvidt aftalen er forenelig med EF-traktatens artikel 81 og 82.

(1) Mundtligt svar af 18.11.2003.